# Panama Al Brown

| Panama Al Brown
 |
| --- |
|  Panama Al Brown (1926.) |
| Biografski podaci
 |
| Rođenje
 | (1902-srpnja-05)5. srpnja 1902.  Colón, Panama
 |
| Smrt
 | 11. travnja 1951. (dob: 48)  New York, NY, Sjedinjene Države |
| Nadimci
 | * Panama Al
* Kid Teophilo
 |
| Boksačka karijera
 |
| Država
 |  Panama
 |
| Profesionalna karijera | 1922. – 1942.
 |
| Visina
 | 175 cm
 |
| Raspon
 | 184 cm
 |
| Kategorija
 | * muha
* bantam
* pero
 |
| Stav
 | ljevostrani
 |
| Profesionalne titule
 |
| * NYSAC prvak (bantam)
* NBA (WBA) prvak (bantam) (×2)
* *Ringov* prvak (bantam)
* Europski prvak (bantam) (×2)
* Neosporeni prvak (bantam) (×2)
 |
| Statistika
 |
|

|  | Σ | P | I | N | BB |
| --- | --- | --- | --- | --- | --- |
| Σ | KO |
| Pro. | 163
 | 131
 | 59
 | 20
 | 12
 | 0
 |

 |

**Alfonso Teofilo Brown** (Colón, 5. srpnja 1902. – New York, NY, 11. travnja 1951.), poznatiji kao **Panama Al Brown**, bio je panamski profesionalni boksač. Brown je najpoznatiji po tome što je bio prvi Latinoamerikanac s naslovom svjetskog prvaka u boksu te se danas smatra jednim od najboljih boksača bantam kategorije svih vremena.

Rođen je 1902. godine u Colónu u obitelji afrokaripskih imigranata. Njegov otac Horace Brown umro je kada je Alu bilo 13 godina, a njegova majka Esther Lashley radila je kao čistačica. Prvi doticaj s boksom imao je dok je radio kao mladi namještenik u Zoni Panamskog kanala te je gledao američke mornare kako se boksaju. Profesionalnu karijeru započeo je 1922. godine pod vodstvom menadžera Davea Lumianskog. Godine 1929. osvojio je NYSAC-ovu i linearnu titulu u bantam kategoriji nakon pobjede nad Gregoriom Vidalom. Već sljedeće godine osvojio je i NBA te IBU naslove u bantam kategoriji, pobijedivši Johnnyja Ericksona, odnosno Eugènea Huata. Brown se tada borio u Parizu, gradu koji mu se toliko svidio da se odlučio trajno preseliti tamo. Bio je poznat po elegantnom stilu odijevanja te uživanju u noćnom životu, često posjećujući barove i jazz klubove. Uz to, bio je otvoreno gay te je bio u ozbiljnoj ljubavnoj vezi sa slavnim piscem Jeanom Cocteauom. Imao je i nekoliko sportskih automobila. Kasnije se pridružio timu predstave *La Revue nègre* koju je vodila Josephine Baker, isprva kao step plesač, a kasnije je debitirao i u kabaretu.

Početkom 1930-ih godina obolio je od sifilisa, od kojega je imao rane na leđima. Iako se uspio oporaviti dovoljno da nastavi boksačku karijeru, kako nije imao pristup antibioticima ostaje upitno koliko se uspješno zaliječio.

Njegova američka karijera bila je obilježena problemima zbog njegove boje kože. Do 1934. godine oduzete su mu i NYSAC i NBA titule, a IBU titulu izgubio je 1935. godine od Baltasara Sangchilija. Godine 1938. ponovo se borio protiv Sangchilija za IBU-ov naslov prvaka te je dobio na bodove. Pred početak Drugog svjetskog rata, Brown se preselio u Harlem te je pokušao pronaći posao u kabaretu, ali bez uspjeha, tako da je bio prisiljen vratiti se boksu. Boksao je do 1942. godine, ali nije bio ni blizu ponavljanja ranijih uspjeha. Nedugo nakon toga uhvaćen je s kokainom te je deportiran na godinu dana, a po povratku u New York radio je kao sparing partner i primao batine za jedan dolar po rundi.

U travnju 1951. godine srušio se u 42. ulici. Policajci koji su ga pronašli mislili su da je pijan te su ga odveli u postaju, ali je ubrzo prebačen u bolnicu Seaview. Tamo je preminuo 11. travnja 1951. godine od posljedica tuberkuloze, sam i bez novca, ne znajući da su jedne pariške novine u to vrijeme pisale o organiziranju fonda da se plati njegov povratak kući.

Godine 2002., časopis *The Ring* imenovao ga je na popisu 80 najboljih boraca u prethodnih 80 godina, a trenutno je peti na BoxRecovoj listi najboljih boraca bantam kategorije u historiji. Posthumno je primljen u Međunarodnu boksačku kuću slavnih.

## Reference

## Literatura

* Friedman, Ian (2007). *Latino Athletes*. Infobase Publishing. ISBN 978-0-8160-6384-0.
* Stovall, Tyler (1996). *Paris noir: African Americans in the City of Light*. Houghton Mifflin. ISBN 1469909065.
* Arnaud, Claude (2003). *Jean Cocteau: A Life*. Yale University Press. ISBN 978-0-300-17057-3.

## Vanjske veze

* Profesionalni bokserski podaci za Panama Al Brown sa BoxRec
* Panama Al Brown - CBZ Profile